               EUROOPAN KOMISSIO
            Bryssel 13.5.2019
            COM(2019) 221 final
            2019/0107(COD)
            Ehdotus
            EUROOPAN PARLAMENTIN JA NEUVOSTON PÄÄTÖS
            Saksan valtuuttamisesta muuttamaan Sveitsin kanssa tekemäänsä voimassa olevaa kahdenvälistä maantieliikennesopimusta kabotaasiliikenteen sallimiseksi linja-autolla harjoitettavan maanteiden kansainvälisen henkilöliikenteen yhteydessä näiden kahden maan välisillä raja-alueilla

               PERUSTELUT

               1.EHDOTUKSEN TAUSTA

               •Ehdotuksen perustelut ja tavoitteet

                  Kohde

                  Saksan ja Sveitsin raja-alueet ovat läheisesti sidoksissa toisiinsa. Monet saksalaiset käyvät Sveitsissä töissä ja päinvastoin, ja maanteiden henkilöliikenne on vilkasta maiden välisen rajan yli. Tarjolla on useita rajan ylittäviä linja-autopalveluja, jotka yhdistävät tällä tavoin näiden kahden maan raja-alueet.

                  Sveitsin ja EU:n välistä kaksisuuntaista maanteiden henkilö- ja tavaraliikennettä säännellään EU:n ja Sveitsin välisellä maaliikennesopimuksella
                     1
                  , jäljempänä ’EU-sopimus’.

                  EU-sopimuksen 20 artiklan 1 kohdassa määrätään seuraavaa: ”Yhden sopimuspuolen alueelle sijoittautuneen liikenteenharjoittajan harjoittama liikenne kahden sellaisen paikan välillä, jotka sijaitsevat toisen sopimuspuolen alueella, ei ole sallittua tämän sopimuksen nojalla.” Liikenteenharjoittajat, jotka harjoittavat henkilöliikennettä rajan yli, voivat siis kuljettaa matkustajia ainoastaan rajan yli tai sen sopimuspuolen alueella, joka on niiden sijoittautumisvaltio. Sveitsiin sijoittautuneet linja-autoliikenteen harjoittajat eivät saa kuljettaa matkustajia kahden paikan välillä Saksan puolella rajaa, eivätkä EU:hun sijoittautuneet liikenteenharjoittajat saa kuljettaa matkustajia kahden paikan välillä Sveitsin puolella rajaa.

                  EU-sopimuksen 20 artiklan 2 kohdan mukaan oikeuksia, jotka perustuvat sellaisiin EU:n yksittäisten jäsenvaltioiden ja Sveitsin välisiin sopimuksiin, jotka olivat voimassa EU-sopimuksen tekoajankohtana, voidaan käyttää edelleen sillä edellytyksellä, että kaikkia EU:n liikenteenharjoittajia kohdellaan tasapuolisesti eikä kilpailu vääristy. Tämän perusteella kabotaasia voidaan harjoittaa linja-autolla harjoitettavassa henkilöliikenteessä Sveitsin suhteen, jos EU:n jäsenvaltion ja Sveitsin välillä oli 21. kesäkuuta 1999 voimassa sopimus, jossa tämä sallittiin. Käytännössä jäsenvaltioiden ja Sveitsin välillä ei ollut tuolloin voimassa kahdenvälisiä sopimuksia, joissa olisi määrätty kabotaasioikeuksista linja-autolla harjoitettavassa henkilöliikenteessä.
                     2

                  Saksa ilmoitti komissiolle 11. toukokuuta 2017 päivätyllä kirjeellä toivovansa saavan unionilta Euroopan unionin toiminnasta tehdyn sopimuksen, jäljempänä ’SEUT-sopimus’, 2 artiklan 1 kohdan mukaisen valtuutuksen muuttaa Sveitsin kanssa vuonna 1953 tekemäänsä maantieliikennesopimusta
                     3
                  , jotta kabotaasiliikenne voitaisiin sallia linja-autolla harjoitettavan henkilöliikenteen yhteydessä näiden kahden maan välisellä raja-alueella. EU-sopimuksella perustettu EU:n ja Sveitsin maaliikennekomitea piti kesäkuussa 2018 kokouksen, jossa Sveitsi ilmoitti komissiolle myös olevansa kiinnostunut tekemään sopimukseen tällaisen muutoksen.

                  Kabotaasi voi tehostaa linja-autolla harjoitettavaa henkilöliikennettä, koska sillä voidaan parantaa ajoneuvojen käyttöastetta. Sen vuoksi EU suhtautuu yleensä myönteisesti kabotaasimarkkinoiden avaamiseen ja on avannut niitä omalla alueellaan kansainvälisen linja-autoliikenteen markkinoille pääsyä koskevista yhteisistä säännöistä annetun asetuksen (EY) N:o 1073/2009
                     4
                  , jäljempänä ’asetus (EY) N:o 1073/2009’, mukaisesti. Kabotaasiliikenteen salliminen linja-autolla harjoitettavan kansainvälisen henkilöliikenteen yhteydessä Saksan ja Sveitsin välisillä raja-alueilla parantaisi asianomaisten liikenteenharjoittajien kilpailukykyä ja tehokkuutta.

                  EU:n toimivalta

                  SEUT-sopimuksen 3 artiklan 2 kohdan mukaan ”[u]nionilla on myös yksinomainen toimivalta tehdä kansainvälinen sopimus, kun sopimuksen tekemisestä on säädetty lainsäätämisjärjestyksessä hyväksytyssä unionin säädöksessä tai kun tämä on välttämätöntä, jotta unioni voi käyttää sisäistä toimivaltaansa, tai siltä osin kuin se voi vaikuttaa yhteisiin sääntöihin tai muuttaa niiden ulottuvuutta”.

                  Asetuksen (EY) N:o 1073/2009 mukaan ainoastaan sellaiset liikenteenharjoittajat, joilla on yhteisön liikennelupa, voivat harjoittaa kabotaasiliikennettä unionissa tietyillä edellytyksillä. Kansainväliset sitoumukset, joissa sallitaan erityisesti kolmansista maista olevien muiden liikenteenharjoittajien harjoittaa tällaista liikennettä, vaikuttavat edellä mainittuun asetukseen SEUT-sopimuksen 3 artiklan 2 kohdassa tarkoitetulla tavalla.
                     5

                  Tällaiset kansainväliset sitoumukset vaikuttavat myös EU-sopimukseen, erityisesti sen 20 artiklaan. Mainitun artiklan 1 kohdassa ei sallita tällaisia sitoumuksia sen 2 kohdassa mainittuja poikkeuksia lukuun ottamatta.

                  Saksan suunnittelemat sitoumukset kuuluvat siis unionin yksinomaiseen toimivaltaan. Unioni voi kuitenkin SEUT-sopimuksen 2 artiklan 1 kohdan mukaisesti valtuuttaa jäsenvaltiot toimimaan unionin yksinomaiseen toimivaltaan kuuluvilla aloilla.

                  Tämän ehdotuksen tarkoituksena on valtuuttaa Saksa muuttamaan Sveitsin kanssa tekemäänsä voimassa olevaa kahdenvälistä maantieliikennesopimusta, jotta kabotaasiliikenne voidaan sallia linja-autolla harjoitettavan maanteiden kansainvälisen henkilöliikenteen yhteydessä näiden kahden maan asianomaisilla raja-alueilla.

                  Menettely

                  Kabotaasiliikenne, jota harjoittavat unionissa sellaiset kolmansien maiden liikenteenharjoittajat, joilla ei ole asetuksen (EY) N:o 1073/2009 mukaista yhteisön liikennelupaa, vaikuttaa linja-autoliikenteen sisämarkkinoiden toimintaan, sellaisina kuin unionin lainsäätäjä on perustanut nämä markkinat asetuksella (EY) N:o 1073/2009. Sen vuoksi on tarpeen, että unionin lainsäätäjä antaa kaikki SEUT-sopimuksen 2 artiklan 1 kohdan mukaiset valtuudet sen 91 artiklassa tarkoitettua lainsäätämisjärjestystä noudattaen.

               •Yhdenmukaisuus muiden alaa koskevien politiikkojen säännösten kanssa

                  Voimassa olevassa EU-sopimuksessa ei sallita kabotaasiliikennettä linja-autolla harjoitettavassa maanteiden henkilöliikenteessä. Sopimuksen 20 artiklan 2 kohdassa sallitaan kuitenkin EU-sopimusta edeltäneiden kabotaasioikeuksien käytön jatkuminen sillä edellytyksellä, että EU:n liikenteenharjoittajien välillä ei esiinny syrjintää eikä kilpailu vääristy. Saksan ja Sveitsin välinen sopimus, jossa sallittaisiin kabotaasiliikenne linja-autolla harjoitettavan kansainvälisen henkilöliikenteen yhteydessä, ei muuttaisi EU-sopimuksen mukaisia Sveitsin oikeuksia. EU-sopimusta edeltäneen kahdenvälisen sopimuksen muutos, joka rajoittuu kabotaasin harjoittamiseen asianomaisilla raja-alueilla ja jossa asetetaan samat edellytykset kuin EU-sopimuksen 20 artiklan 2 kohdassa syrjimättömyyden ja vääristymättömän kilpailun osalta, on myös mainitun säännöksen perustana olevan politiikan mukainen.

                  Kabotaasi sallitaan EU:n alueella linja-autolla harjoitettavassa maanteiden henkilöliikenteessä asetuksen (EY) N:o 1073/2009 säännösten mukaisesti. Asetuksen 15 artiklan mukaan kabotaasiliikenne sallitaan EU:ssa seuraavien liikennetyyppien osalta: 1) satunnaisliikenne, 2) säännöllinen erityisliikenne, jos se kuuluu kuljetuksen järjestäjän ja liikenteenharjoittajan välisen sopimuksen soveltamisalaan, ja 3) säännöllinen liikenne säännöllisen kansainvälisen liikenteen yhteydessä, lukuun ottamatta liikennettä, joka vastaa kaupunkikeskuksen tai taajaman taikka kyseisen keskuksen tai taajaman ja esikaupunkialueiden välisiä kuljetustarpeita. Saksan pyytämä kahdenvälisen maantieliikennesopimuksen muutos vaikuttaisi asetuksen toimintaan mutta sen vaikutus olisi kuitenkin rajallinen, jos kabotaasi sallitaan vain edellä kuvatuilla edellytyksillä.

               •Yhdenmukaisuus unionin muiden politiikkojen kanssa

                  Saksan ja Sveitsin tekemän voimassa olevan kahdenvälisen maantieliikennesopimuksen muutos, joka mahdollistaa kabotaasiliikenteen linja-autolla harjoitettavan kansainvälisen henkilöliikenteen yhteydessä näiden kahden maan asianomaisilla raja-alueilla, ei olisi ristiriidassa minkään muun unionin politiikan kanssa.

               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

               •Oikeusperusta

                  Tämän ehdotuksen oikeusperustana on SEUT-sopimuksen 2 artiklan 1 kohta ja 91 artikla.

               •Toissijaisuusperiaate (jaetun toimivallan osalta)

                  Ehdotus kuuluu unionin yksinomaiseen toimivaltaan.

               •Suhteellisuusperiaate

                  Tämän ehdotuksen ainoana tavoitteena on valtuuttaa Saksa SEUT-sopimuksen 2 artiklan 1 kohdan nojalla muuttamaan Sveitsin kanssa tekemäänsä voimassa olevaa kahdenvälistä maantieliikennesopimusta, jotta kabotaasiliikenne voidaan sallia linja-autolla harjoitettavan kansainvälisen henkilöliikenteen yhteydessä näiden kahden maan välisillä raja-alueilla. Ehdotetussa Euroopan parlamentin ja neuvoston päätöksessä ei näin ollen ylitetä sitä, mikä on tarpeen tämän tavoitteen saavuttamiseksi.

               •Toimintatavan valinta

                  Kabotaasiliikenne, jota harjoittavat unionissa sellaiset kolmansien maiden liikenteenharjoittajat, joilla ei ole asetuksen (EY) N:o 1073/2009 mukaista yhteisön liikennelupaa, vaikuttaa linja-autoliikenteen sisämarkkinoiden toimintaan, sellaisina kuin unionin lainsäätäjä on perustanut nämä markkinat asetuksella (EY) N:o 1073/2009. Sen vuoksi on tarpeen, että unionin lainsäätäjä antaa kaikki SEUT-sopimuksen 2 artiklan 1 kohdan mukaiset valtuudet 91 artiklassa tarkoitettua lainsäätämisjärjestystä noudattaen. Ehdotettu säädös, jossa on kyse yksittäisestä valtuutuksesta, aiotaan antaa vastauksena Saksan esittämään pyyntöön. Sen vuoksi se olisi annettava Saksalle osoitetun päätöksen muodossa. Ehdotettu Euroopan parlamentin ja neuvoston päätös on tämän perusteella asianmukainen tapa valtuuttaa Saksa SEUT-sopimuksen 2 artiklan 1 kohdan mukaisesti toimimaan tässä asiassa.

               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

               •Sidosryhmien kuuleminen

                  Tämä ehdotus perustuu Saksan esittämään pyyntöön ja koskee ainoastaan kyseistä jäsenvaltiota. Vastaavaa Italialta saatua pyyntöä käsitellään rinnakkaisessa menettelyssä.

               4.TALOUSARVIOVAIKUTUKSET

                  Tämä ehdotus ei vaikuta unionin talousarvioon.

               2019/0107 (COD)

               Ehdotus

               EUROOPAN PARLAMENTIN JA NEUVOSTON PÄÄTÖS

               Saksan valtuuttamisesta muuttamaan Sveitsin kanssa tekemäänsä voimassa olevaa kahdenvälistä maantieliikennesopimusta kabotaasiliikenteen sallimiseksi linja-autolla harjoitettavan maanteiden kansainvälisen henkilöliikenteen yhteydessä näiden kahden maan välisillä raja-alueilla

               EUROOPAN PARLAMENTTI JA EUROOPAN UNIONIN NEUVOSTO, jotka

               ottavat huomioon Euroopan unionin toiminnasta tehdyn sopimuksen ja erityisesti sen 2 artiklan 1 kohdan ja 91 artiklan,

               ottavat huomioon Euroopan komission ehdotuksen,

               sen jälkeen, kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,

               ottavat huomioon Euroopan talous- ja sosiaalikomitean lausunnon
                  6
               ,

               ottavat huomioon alueiden komitean lausunnon
                  7
               ,

               noudattavat tavallista lainsäätämisjärjestystä,

               sekä katsovat seuraavaa:

               (1)Rautateiden ja maanteiden tavara- ja henkilöliikenteestä tehdyn Euroopan yhteisön ja Sveitsin valaliiton välisen sopimuksen
                  8
               , jäljempänä ’EU-sopimus’, 20 artiklan 1 kohdan mukaan yhden sopimuspuolen alueelle sijoittautuneen liikenteenharjoittajan linja-autolla harjoittama henkilöliikenne kahden sellaisen paikan välillä, jotka sijaitsevat toisen sopimuspuolen alueella, eli kabotaasi ei ole sallittua.

               (2)Voimassa olevia kabotaasioikeuksia, jotka perustuvat sellaisiin unionin jäsenvaltioiden ja Sveitsin tekemiin kahdenvälisiin sopimuksiin, jotka olivat voimassa EU-sopimuksen tekoajankohtana eli 21 päivänä kesäkuuta 1999, voidaan EU-sopimuksen 20 artiklan 2 kohdan mukaan käyttää edelleen edellyttäen, että kaikkia unioniin sijoittautuneita liikenteenharjoittajia kohdellaan tasapuolisesti eikä kilpailu vääristy. Saksan ja Sveitsin vuonna 1953 tekemässä kahdenvälisessä maantieliikennesopimuksessa
                  9
                ei sallita kabotaasiliikennettä linja-autolla harjoitettavan henkilöliikenteen yhteydessä näiden kahden maan välillä. EU-sopimuksen 20 artiklan 2 kohdan soveltamisalaan kuuluviin oikeuksiin ei näin ollen sisälly oikeutta harjoittaa kabotaasiliikennettä sopimukseen mahdollisesti tehtävän muutoksen perusteella.

               (3)Kansainväliset sitoumukset, joiden nojalla Sveitsistä olevat liikenteenharjoittajat voivat harjoittaa kabotaasiliikennettä unionissa, voivat vaikuttaa EU-sopimuksen 20 artiklaan, koska kyseisessä säännöksessä ei sallita tällaista liikennettä.

               (4)Lisäksi asetuksen (EY) N:o 1073/2009
                  10
                mukaan ainoastaan sellaiset liikenteenharjoittajat, joilla on yhteisön liikennelupa, voivat tietyillä edellytyksillä harjoittaa kabotaasiliikennettä unionissa. Kansainväliset sitoumukset, joiden nojalla kolmansista maista olevat liikenteenharjoittajat, joilla ei ole tällaista lupaa, voivat harjoittaa tällaista liikennettä, saattavat vaikuttaa kyseiseen asetukseen.

               (5)Näin ollen tällaiset sitoumukset kuuluvat unionin yksinomaiseen ulkoiseen toimivaltaan. Jäsenvaltiot voivat neuvotella tai tehdä tällaisia sitoumuksia vain, jos unioni valtuuttaa ne siihen Euroopan unionin toiminnasta tehdyn sopimuksen, jäljempänä ’SEUT-sopimus’, 2 artiklan 1 kohdan mukaisesti.

               (6)Kabotaasiliikenne, jota harjoittavat unionissa sellaiset kolmansien maiden liikenteenharjoittajat, joilla ei ole asetuksen (EY) N:o 1073/2009 mukaista yhteisön liikennelupaa, vaikuttaa linja-autoliikenteen sisämarkkinoiden toimintaan, sellaisina kuin unionin lainsäätäjä on perustanut nämä markkinat asetuksella (EY) N:o 1073/2009. Sen vuoksi on tarpeen, että unionin lainsäätäjä antaa kaikki SEUT-sopimuksen 2 artiklan 1 kohdan mukaiset valtuudet 91 artiklassa tarkoitettua lainsäätämisjärjestystä noudattaen.

               (7)Saksa pyysi 11 päivänä toukokuuta 2017 päivätyllä kirjeellä unionilta valtuuksia muuttaa Sveitsin kanssa tekemäänsä maantieliikennesopimusta kabotaasiliikenteen sallimiseksi linja-autolla harjoitettavan kansainvälisen henkilöliikenteen yhteydessä näiden kahden maan asianomaisilla raja-alueilla.

               (8)Kabotaasiliikenne antaa mahdollisuuden lisätä ajoneuvojen käyttöastetta, mikä lisää palvelujen taloudellista tehokkuutta. Sen vuoksi on asianmukaista sallia tällainen liikenne linja-autoilla harjoitettavan kansainvälisen henkilöliikenteen yhteydessä Sveitsin ja Saksan asianomaisilla raja-alueilla. Tämä voisi vahvistaa entisestään näiden raja-alueiden läheistä yhdentymistä.

               (9)Sen varmistamiseksi, ettei kyseinen kabotaasiliikenne muuta kohtuuttomasti linja-autoliikenteen sisämarkkinoiden toimintaa, sellaisina kuin nämä markkinat on perustettu asetuksella (EY) N:o 1073/2009, kabotaasiliikenteen sallimisen edellytyksenä täytyisi olla, että kaikkia yhteisön liikenteenharjoittajia kohdellaan tasapuolisesti eikä kilpailu vääristy.

               (10)Samasta syystä kabotaasiliikenne olisi sallittava ainoastaan Saksan raja-alueilla Saksan ja Sveitsin välisen linja-autoliikenteen yhteydessä. Tätä varten on tarpeen määritellä tässä päätöksessä tarkoitetut Saksan raja-alueet siten, että otetaan asianmukaisesti huomioon asetuksen (EY) N:o 1073/2009 toiminta ja mahdollistetaan samalla kyseisen liikenteen tehostuminen,

               OVAT HYVÄKSYNEET TÄMÄN PÄÄTÖKSEN:

               1 artikla

               Valtuutetaan Saksa muuttamaan Sveitsin kanssa tekemäänsä voimassa olevaa kahdenvälistä maantieliikennesopimusta kabotaasiliikenteen sallimiseksi Saksan ja Sveitsin asianomaisilla raja-alueilla näiden kahden maan välisen linja-autoliikenteen yhteydessä edellyttäen, että kaikkia unioniin sijoittautuneita liikenteenharjoittajia kohdellaan tasapuolisesti eikä kilpailu vääristy.

               Ensimmäisessä kohdassa tarkoitetut Saksan raja-alueet ovat Freiburgin ja Tübingenin piirikunnat Baden-Württembergissä ja Schwabenin piirikunta Baijerissa.

               2 artikla

               Saksan on ilmoitettava komissiolle tämän päätöksen 1 artiklan mukaisesta Sveitsin kanssa tekemänsä kahdenvälisen maatieliikennesopimuksen muutoksesta ja annettava mainitun sopimuksen teksti tiedoksi. Komissio ilmoittaa asiasta neuvostolle ja Euroopan parlamentille.

               3 artikla

               Tämä päätös on osoitettu Saksan liittotasavallalle.

               Tehty Brysselissä

                  Euroopan parlamentin puolesta
                        Neuvoston puolesta

                  Puhemies
                        Puheenjohtaja

                     (1)

                        Euroopan yhteisön ja Sveitsin valaliiton sopimus rautateiden ja maanteiden tavara- ja henkilöliikenteestä (EYVL L 114, 30.4.2002, s. 91).

                     (2)

                        Vaikka EU-sopimuksen 20 artiklan 2 kohdan jälkimmäisessä virkkeessä todetaan, että sopimuksen liitteessä 8 on luettelo vastaavista oikeuksista, kyseisessä luettelossa mainitut oikeudet eivät liity kabotaasioikeuksiin vaan ainoastaan matkustajien kuljettamiseen triangulaarisessa liikenteessä (EU-sopimuksen 19 artiklan 2 kohdan mukaisesti).
                     Vuonna 2007 Ranska muutti Sveitsin kanssa vuonna 1951 tekemäänsä kahdenvälistä maantieliikennesopimusta siten, että kabotaasi sallittiin näiden kahden maan raja-alueilla maiden välisten säännöllisten rajat ylittävien liikennepalvelujen yhteydessä. Ranska on nyt ainoa maa, jolla on Sveitsin kanssa sopimus kabotaasin sallimisesta linja-autolla harjoitettavassa maanteiden henkilöliikenteessä.

                     (3)

                        Sopimuksen testi on haettavissa verkossa olevasta liittovaltion lainsäädäntökokoelmasta numerolla 0.741.619.136 (
                  https://www.admin.ch/gov/de/start/bundesrecht/systematische-sammlung.html
                  ).

                     (4)

                        Euroopan parlamentin ja neuvoston asetus (EY) N:o 1073/2009, annettu 21 päivänä lokakuuta 2009, kansainvälisen linja-autoliikenteen markkinoille pääsyä koskevista yhteisistä säännöistä ja asetuksen (EY) N:o 561/2006 muuttamisesta (EUVL L 300, 14.11.2009, s. 88).

                     (5)

                        Vastaavaa tilannetta käsitellään 16. toukokuuta 2017 annetussa Euroopan unionin tuomioistuimen lausunnossa 2/15, EU:C:2017:376, 189 ja 190 kohta.

                     (6)

                        EUVL C , , s. .

                     (7)

                        EUVL C , , s. .

                     (8)

                        EYVL L 114, 30.4.2002, s. 91.

                     (9)

                        Teksti on haettavissa numerolla 0.741.619.136 Sveitsin liittovaltion lainsäädäntökokoelmasta.

                     (10)

                        EUVL L 300, 14.11.2009, s. 88.


               EUROOPAN KOMISSIO
            Bryssel 13.5.2019
            COM(2019) 223 final
            2019/0108(COD)
            Ehdotus
            EUROOPAN PARLAMENTIN JA NEUVOSTON PÄÄTÖS
            Italian valtuuttamisesta neuvottelemaan ja tekemään Sveitsin kanssa sopimus kabotaasiliikenteen sallimisesta linja-autolla harjoitettavan maanteiden kansainvälisen henkilöliikenteen yhteydessä näiden kahden maan välisillä raja-alueilla

               PERUSTELUT

               1.EHDOTUKSEN TAUSTA

               •Ehdotuksen perustelut ja tavoitteet

                  Kohde

                  Italian ja Sveitsin raja-alueet ovat läheisesti sidoksissa toisiinsa. Monet italialaiset käyvät Sveitsissä töissä ja päinvastoin, ja maanteiden henkilöliikenne on vilkasta maiden välisen rajan yli. Tarjolla on useita rajan ylittäviä linja-autopalveluja, jotka yhdistävät tällä tavoin näiden kahden maan raja-alueet.

                  Sveitsin ja EU:n välistä kaksisuuntaista maanteiden henkilö- ja tavaraliikennettä säännellään EU:n ja Sveitsin välisellä maaliikennesopimuksella
                     1
                  , jäljempänä ’EU-sopimus’.

                  EU-sopimuksen 20 artiklan 1 kohdassa määrätään seuraavaa: ”Yhden sopimuspuolen alueelle sijoittautuneen liikenteenharjoittajan harjoittama liikenne kahden sellaisen paikan välillä, jotka sijaitsevat toisen sopimuspuolen alueella, ei ole sallittua tämän sopimuksen nojalla.” Liikenteenharjoittajat, jotka harjoittavat henkilöliikennettä rajan yli, voivat siis kuljettaa matkustajia ainoastaan rajan yli tai sen sopimuspuolen alueella, joka on niiden sijoittautumisvaltio. Sveitsiin sijoittautuneet linja-autoliikenteen harjoittajat eivät saa kuljettaa matkustajia kahden paikan välillä Italian puolella rajaa, eivätkä EU:hun sijoittautuneet liikenteenharjoittajat saa kuljettaa matkustajia kahden paikan välillä Sveitsin puolella rajaa.

                  EU-sopimuksen 20 artiklan 2 kohdan mukaan oikeuksia, jotka perustuvat sellaisiin EU:n yksittäisten jäsenvaltioiden ja Sveitsin välisiin sopimuksiin, jotka olivat voimassa EU-sopimuksen tekoajankohtana, voidaan käyttää edelleen sillä edellytyksellä, että kaikkia EU:n liikenteenharjoittajia kohdellaan tasapuolisesti eikä kilpailu vääristy. Tämän perusteella kabotaasia voidaan harjoittaa linja-autolla harjoitettavassa henkilöliikenteessä Sveitsin suhteen, jos EU:n jäsenvaltion ja Sveitsin välillä oli 21. kesäkuuta 1999 voimassa sopimus, jossa tämä sallittiin. Käytännössä jäsenvaltioiden ja Sveitsin välillä ei ollut tuolloin voimassa kahdenvälisiä sopimuksia, joissa olisi määrätty kabotaasioikeuksista linja-autolla harjoitettavassa henkilöliikenteessä.
                     2

                  Italia ilmoitti komissiolle 7. helmikuuta 2018 päivätyllä kirjeellä haluavansa neuvotella ja tehdä Sveitsin kanssa sopimuksen, jossa sallitaan kabotaasiliikenne linja-autolla harjoitettavan kansainvälisen henkilöliikenteen yhteydessä näiden kahden maan välisillä raja-alueilla. EU-sopimuksella perustettu EU:n ja Sveitsin maaliikennekomitea piti kesäkuussa 2018 kokouksen, jossa Sveitsi ilmoitti komissiolle myös olevansa kiinnostunut tekemään tällaisen sopimuksen.

                  Kabotaasi voi tehostaa linja-autolla harjoitettavaa henkilöliikennettä, koska sillä voidaan parantaa ajoneuvojen käyttöastetta. Sen vuoksi EU suhtautuu yleensä myönteisesti kabotaasimarkkinoiden avaamiseen ja on avannut niitä omalla alueellaan kansainvälisen linja-autoliikenteen markkinoille pääsyä koskevista yhteisistä säännöistä annetun asetuksen (EY) N:o 1073/2009
                     3
                  , jäljempänä ’asetus (EY) N:o 1073/2009’, mukaisesti. Kabotaasiliikenteen salliminen linja-autolla harjoitettavan kansainvälisen henkilöliikenteen yhteydessä Italian ja Sveitsin välisillä raja-alueilla parantaisi asianomaisten liikenteenharjoittajien kilpailukykyä ja tehokkuutta.

                  EU:n toimivalta

                  Euroopan unionin toiminnasta tehdyn sopimuksen (SEUT) 3 artiklan 2 kohdan mukaan ”[u]nionilla on myös yksinomainen toimivalta tehdä kansainvälinen sopimus, kun sopimuksen tekemisestä on säädetty lainsäätämisjärjestyksessä hyväksytyssä unionin säädöksessä tai kun tämä on välttämätöntä, jotta unioni voi käyttää sisäistä toimivaltaansa, tai siltä osin kuin se voi vaikuttaa yhteisiin sääntöihin tai muuttaa niiden ulottuvuutta”.

                  Asetuksen (EY) N:o 1073/2009 mukaan ainoastaan sellaiset liikenteenharjoittajat, joilla on yhteisön liikennelupa, voivat harjoittaa kabotaasiliikennettä unionissa tietyillä edellytyksillä. Kansainväliset sitoumukset, joissa sallitaan erityisesti kolmansista maista olevien muiden liikenteenharjoittajien harjoittaa tällaista liikennettä, vaikuttavat edellä mainittuun asetukseen SEUT-sopimuksen 3 artiklan 2 kohdassa tarkoitetulla tavalla.
                     4

                  Tällaiset kansainväliset sitoumukset vaikuttavat myös EU-sopimukseen, erityisesti sen 20 artiklaan. Mainitun artiklan 1 kohdassa ei sallita tällaisia sitoumuksia sen 2 kohdassa mainittuja poikkeuksia lukuun ottamatta.

                  Italian suunnittelemat sitoumukset kuuluvat siis unionin yksinomaiseen toimivaltaan. Unioni voi kuitenkin SEUT-sopimuksen 2 artiklan 1 kohdan mukaisesti valtuuttaa jäsenvaltiot toimimaan unionin yksinomaiseen toimivaltaan kuuluvilla aloilla.

                  Tämän ehdotuksen tarkoituksena on valtuuttaa Italia neuvottelemaan ja tekemään Sveitsin kanssa sopimus, jossa sallitaan kabotaasiliikenne linja-autolla harjoitettavassa rajat ylittävässä maanteiden henkilöliikenteessä näiden kahden maan asianomaisilla raja-alueilla.

                  Menettely

                  Kabotaasiliikenne, jota harjoittavat unionissa sellaiset kolmansien maiden liikenteenharjoittajat, joilla ei ole asetuksen (EY) N:o 1073/2009 mukaista yhteisön liikennelupaa, vaikuttaa linja-autoliikenteen sisämarkkinoiden toimintaan, sellaisina kuin unionin lainsäätäjä on perustanut nämä markkinat asetuksella (EY) N:o 1073/2009. Sen vuoksi on tarpeen, että unionin lainsäätäjä antaa kaikki SEUT-sopimuksen 2 artiklan 1 kohdan mukaiset valtuudet sen 91 artiklassa tarkoitettua lainsäätämisjärjestystä noudattaen.

               •Yhdenmukaisuus muiden alaa koskevien politiikkojen säännösten kanssa

                  Voimassa olevassa EU-sopimuksessa ei sallita kabotaasiliikennettä linja-autolla harjoitettavassa maanteiden henkilöliikenteessä. Sopimuksen 20 artiklan 2 kohdassa sallitaan kuitenkin EU-sopimusta edeltäneiden kabotaasioikeuksien käytön jatkuminen sillä edellytyksellä, että EU:n liikenteenharjoittajien välillä ei esiinny syrjintää eikä kilpailu vääristy. Italian ja Sveitsin välinen sopimus, jossa sallittaisiin kabotaasiliikenne linja-autolla harjoitettavan kansainvälisen henkilöliikenteen yhteydessä, ei muuttaisi EU-sopimuksen mukaisia Sveitsin oikeuksia. Sellaisen kahdenvälisen sopimuksen tekeminen, joka rajoittuu kabotaasin harjoittamiseen asianomaisilla raja-alueilla ja jossa asetetaan samat edellytykset kuin EU-sopimuksen 20 artiklan 2 kohdassa syrjimättömyyden ja vääristymättömän kilpailun osalta, on myös mainitun säännöksen perustana olevan politiikan mukainen.

                  Kabotaasi sallitaan EU:n alueella linja-autolla harjoitettavassa maanteiden henkilöliikenteessä asetuksen (EY) N:o 1073/2009 säännösten mukaisesti. Asetuksen 15 artiklan mukaan kabotaasiliikenne sallitaan EU:ssa seuraavien liikennetyyppien osalta: 1) satunnaisliikenne, 2) säännöllinen erityisliikenne, jos se kuuluu kuljetuksen järjestäjän ja liikenteenharjoittajan välisen sopimuksen soveltamisalaan, ja 3) säännöllinen liikenne säännöllisen kansainvälisen liikenteen yhteydessä, lukuun ottamatta liikennettä, joka vastaa kaupunkikeskuksen tai taajaman taikka kyseisen keskuksen tai taajaman ja esikaupunkialueiden välisiä kuljetustarpeita. Italian pyytämä kahdenvälisen maantieliikennesopimuksen tekeminen vaikuttaisi asetuksen toimintaan mutta sen vaikutus olisi kuitenkin rajallinen, jos kabotaasi sallitaan vain edellä kuvatuilla edellytyksillä.

               •Yhdenmukaisuus unionin muiden politiikkojen kanssa

                  Italian ja Sveitsin välinen sopimus, joka mahdollistaa kabotaasiliikenteen linja-autolla harjoitettavan kansainvälisen henkilöliikenteen yhteydessä näiden kahden maan asianomaisilla raja-alueilla, ei olisi ristiriidassa minkään muun unionin politiikan kanssa.

               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

               •Oikeusperusta

                  Tämän ehdotuksen oikeusperustana on SEUT-sopimuksen 2 artiklan 1 kohta ja 91 artikla.

               •Toissijaisuusperiaate (jaetun toimivallan osalta)

                  Ehdotus kuuluu unionin yksinomaiseen toimivaltaan.

               •Suhteellisuusperiaate

                  Tämän ehdotuksen tavoitteena on valtuuttaa Italia SEUT-sopimuksen 2 artiklan 1 kohdan nojalla neuvottelemaan ja tekemään Sveitsin kanssa kahdenvälinen sopimus, jossa sallitaan kabotaasiliikenne linja-autolla harjoitettavan kansainvälisen henkilöliikenteen yhteydessä näiden kahden maan välisillä raja-alueilla. Ehdotetussa Euroopan parlamentin ja neuvoston päätöksessä ei näin ollen ylitetä sitä, mikä on tarpeen tämän tavoitteen saavuttamiseksi.

               •Toimintatavan valinta

                  Kabotaasiliikenne, jota harjoittavat unionissa sellaiset kolmansien maiden liikenteenharjoittajat, joilla ei ole asetuksen (EY) N:o 1073/2009 mukaista yhteisön liikennelupaa, vaikuttaa linja-autoliikenteen sisämarkkinoiden toimintaan, sellaisina kuin unionin lainsäätäjä on perustanut nämä markkinat asetuksella (EY) N:o 1073/2009. Sen vuoksi on tarpeen, että unionin lainsäätäjä antaa kaikki SEUT-sopimuksen 2 artiklan 1 kohdan mukaiset valtuudet 91 artiklassa tarkoitettua lainsäätämisjärjestystä noudattaen. Ehdotettu säädös, jossa on kyse yksittäisestä valtuutuksesta, aiotaan antaa vastauksena Italian esittämään pyyntöön. Sen vuoksi se olisi annettava Italialle osoitetun päätöksen muodossa. Ehdotettu Euroopan parlamentin ja neuvoston päätös on tämän perusteella asianmukainen tapa valtuuttaa Italia SEUT-sopimuksen 2 artiklan 1 kohdan mukaisesti toimimaan tässä asiassa.

               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

               •Sidosryhmien kuuleminen

                  Tämä ehdotus perustuu Italian esittämään pyyntöön ja koskee ainoastaan kyseistä jäsenvaltiota. Vastaavaa Saksalta saatua pyyntöä käsitellään rinnakkaisessa menettelyssä.

               4.TALOUSARVIOVAIKUTUKSET

                  Ehdotus ei vaikuta unionin talousarvioon.

               2019/0108 (COD)

               Ehdotus

               EUROOPAN PARLAMENTIN JA NEUVOSTON PÄÄTÖS

               Italian valtuuttamisesta neuvottelemaan ja tekemään Sveitsin kanssa sopimus kabotaasiliikenteen sallimisesta linja-autolla harjoitettavan maanteiden kansainvälisen henkilöliikenteen yhteydessä näiden kahden maan välisillä raja-alueilla

               EUROOPAN PARLAMENTTI JA EUROOPAN UNIONIN NEUVOSTO, jotka

               ottavat huomioon Euroopan unionin toiminnasta tehdyn sopimuksen ja erityisesti sen 2 artiklan 1 kohdan ja 91 artiklan,

               ottavat huomioon Euroopan komission ehdotuksen,

               sen jälkeen, kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,

               ottavat huomioon Euroopan talous- ja sosiaalikomitean lausunnon
                  5
               ,

               ottavat huomioon alueiden komitean lausunnon
                  6
               ,

               noudattavat tavallista lainsäätämisjärjestystä,

               sekä katsovat seuraavaa:

               (1)Rautateiden ja maanteiden tavara- ja henkilöliikenteestä tehdyn Euroopan yhteisön ja Sveitsin valaliiton välisen sopimuksen
                  7
               , jäljempänä ’EU-sopimus’, 20 artiklan 1 kohdan mukaan yhden sopimuspuolen alueelle sijoittautuneen liikenteenharjoittajan linja-autolla harjoittama henkilöliikenne kahden sellaisen paikan välillä, jotka sijaitsevat toisen sopimuspuolen alueella, eli kabotaasi ei ole sallittua.

               (2)Voimassa olevia kabotaasioikeuksia, jotka perustuvat sellaisiin unionin jäsenvaltioiden ja Sveitsin tekemiin kahdenvälisiin sopimuksiin, jotka olivat voimassa EU-sopimuksen tekoajankohtana eli 21 päivänä kesäkuuta 1999, voidaan EU-sopimuksen 20 artiklan 2 kohdan mukaan käyttää edelleen edellyttäen, että kaikkia unioniin sijoittautuneita liikenteenharjoittajia kohdellaan tasapuolisesti eikä kilpailu vääristy. Italialla ei ole Sveitsin kanssa kahdenvälistä sopimusta, jossa sallitaan kabotaasiliikenne linja-autolla harjoitettavan henkilöliikenteen yhteydessä näiden kahden maan välillä. EU-sopimuksen 20 artiklan 2 kohdan soveltamisalaan kuuluviin oikeuksiin ei näin ollen sisälly oikeutta harjoittaa kabotaasiliikennettä asiasta mahdollisesti tehtävän sopimuksen perusteella.

               (3)Kansainväliset sitoumukset, joiden nojalla Sveitsistä olevat liikenteenharjoittajat voivat harjoittaa kabotaasiliikennettä unionissa, voivat vaikuttaa EU-sopimuksen 20 artiklaan, koska kyseisessä säännöksessä ei sallita tällaista liikennettä.

               (4)Lisäksi asetuksen (EY) N:o 1073/2009
                  8
                mukaan ainoastaan sellaiset liikenteenharjoittajat, joilla on yhteisön liikennelupa, voivat tietyillä edellytyksillä harjoittaa kabotaasiliikennettä unionissa. Kansainväliset sitoumukset, joiden nojalla kolmansista maista olevat liikenteenharjoittajat, joilla ei ole tällaista lupaa, voivat harjoittaa tällaista liikennettä, saattavat vaikuttaa kyseiseen asetukseen.

               (5)Näin ollen tällaiset sitoumukset kuuluvat unionin yksinomaiseen ulkoiseen toimivaltaan. Jäsenvaltiot voivat neuvotella tai tehdä tällaisia sitoumuksia vain, jos unioni valtuuttaa ne siihen Euroopan unionin toiminnasta tehdyn sopimuksen, jäljempänä ’SEUT-sopimus’, 2 artiklan 1 kohdan mukaisesti.

               (6)Kabotaasiliikenne, jota harjoittavat unionissa sellaiset kolmansien maiden liikenteenharjoittajat, joilla ei ole asetuksen (EY) N:o 1073/2009 mukaista yhteisön liikennelupaa, vaikuttaa linja-autoliikenteen sisämarkkinoiden toimintaan, sellaisina kuin unionin lainsäätäjä on perustanut nämä markkinat asetuksella (EY) N:o 1073/2009. Sen vuoksi on tarpeen, että unionin lainsäätäjä antaa kaikki SEUT-sopimuksen 2 artiklan 1 kohdan mukaiset valtuudet sen 91 artiklassa tarkoitettua lainsäätämisjärjestystä noudattaen.

               (7)Italia pyysi 7 päivänä helmikuuta 2018 päivätyllä kirjeellä unionilta valtuuksia tehdä Sveitsin kanssa sopimus kabotaasiliikenteen sallimisesta linja-autolla harjoitettavan kansainvälisen henkilöliikenteen yhteydessä näiden kahden maan asianomaisilla raja-alueilla.

               (8)Kabotaasiliikenne antaa mahdollisuuden lisätä ajoneuvojen käyttöastetta, mikä lisää palvelujen taloudellista tehokkuutta. Sen vuoksi on asianmukaista sallia tällainen liikenne linja-autoilla harjoitettavan kansainvälisen henkilöliikenteen yhteydessä Sveitsin ja Italian asianomaisilla raja-alueilla. Tämä voisi vahvistaa entisestään näiden raja-alueiden läheistä yhdentymistä.

               (9)Sen varmistamiseksi, ettei kyseinen kabotaasiliikenne muuta kohtuuttomasti linja-autoliikenteen sisämarkkinoiden toimintaa, sellaisina kuin nämä markkinat on perustettu asetuksella (EY) N:o 1073/2009, kabotaasiliikenteen sallimisen edellytyksenä täytyisi olla, että kaikkia yhteisön liikenteenharjoittajia kohdellaan tasapuolisesti eikä kilpailu vääristy.

               (10)Samasta syystä kabotaasiliikenne olisi sallittava ainoastaan Italian raja-alueilla Italian ja Sveitsin välisen linja-autoliikenteen yhteydessä. Tätä varten on tarpeen määritellä tässä päätöksessä tarkoitetut Italian raja-alueet siten, että otetaan asianmukaisesti huomioon asetuksen (EY) N:o 1073/2009 toiminta ja mahdollistetaan samalla kyseisen liikenteen tehostuminen,

               OVAT HYVÄKSYNEET TÄMÄN PÄÄTÖKSEN:

               1 artikla

               Valtuutetaan Italia neuvottelemaan ja tekemään Sveitsin kanssa sopimus kabotaasiliikenteen sallimisesta Italian ja Sveitsin asianomaisilla raja-alueilla näiden kahden maan välisen linja-autoliikenteen yhteydessä edellyttäen, että kaikkia unioniin sijoittautuneita liikenteenharjoittajia kohdellaan tasapuolisesti eikä kilpailu vääristy.

               Ensimmäisessä kohdassa tarkoitetut Italian raja-alueet ovat Piemonten ja Lombardian alueet sekä Valle d’Aostan ja Trentino-Alto Adigen autonomiset alueet.

               2 artikla

               Italian on ilmoitettava komissiolle tämän päätöksen 1 artiklan mukaisesta sopimuksen tekemisestä ja annettava mainitun sopimuksen teksti tiedoksi. Komissio ilmoittaa asiasta neuvostolle ja Euroopan parlamentille.

               3 artikla

               Tämä päätös on osoitettu Italian tasavallalle.

               Tehty Brysselissä

                  Euroopan parlamentin puolesta
                        Neuvoston puolesta

                  Puhemies
                        Puheenjohtaja

                     (1)

                        Euroopan yhteisön ja Sveitsin valaliiton sopimus rautateiden ja maanteiden tavara- ja henkilöliikenteestä (L 114, 30.4.2002, s. 91).

                     (2)

                        Vaikka EU-sopimuksen 20 artiklan 2 kohdan jälkimmäisessä virkkeessä todetaan, että sopimuksen liitteessä 8 on luettelo vastaavista oikeuksista, kyseisessä luettelossa mainitut oikeudet eivät liity kabotaasioikeuksiin vaan ainoastaan matkustajien kuljettamiseen triangulaarisessa liikenteessä (EU-sopimuksen 19 artiklan 2 kohdan mukaisesti).
                     Vuonna 2007 Ranska muutti Sveitsin kanssa vuonna 1951 tekemäänsä kahdenvälistä maantieliikennesopimusta siten, että kabotaasi sallittiin näiden kahden maan raja-alueilla maiden välisten säännöllisten rajat ylittävien liikennepalvelujen yhteydessä. Ranska on nyt ainoa maa, jolla on Sveitsin kanssa sopimus kabotaasin sallimisesta linja-autolla harjoitettavassa henkilöliikenteessä.

                     (3)

                        Euroopan parlamentin ja neuvoston asetus (EY) N:o 1073/2009, annettu 21 päivänä lokakuuta 2009, kansainvälisen linja-autoliikenteen markkinoille pääsyä koskevista yhteisistä säännöistä ja asetuksen (EY) N:o 561/2006 muuttamisesta (EUVL L 300, 14.11.2009, s. 88).

                     (4)

                        Vastaavaa tilannetta käsitellään 16. toukokuuta 2017 annetussa Euroopan unionin tuomioistuimen lausunnossa 2/15, EU:C:2017:376, 189 ja 190 kohta.

                     (5)

                        EUVL C , , s. .

                     (6)

                        EUVL C , , s. .

                     (7)

                        EYVL L 114, 30.4.2002, s. 91.

                     (8)

                        EUVL L 300, 14.11.2009, s. 88.


               EUROOPAN KOMISSIO
            Bryssel 9.7.2019
            COM(2019) 298 final
            2019/0143(NLE)
            Ehdotus
            NEUVOSTON PÄÄTÖS
            Euroopan unionin puolesta otettavasta kannasta kansainvälisen rautatiekuljetusten järjestön (OTIF) teknisten kysymysten asiantuntijakomission NVR-eritelmien ja UTP TAF -määräysten muutosten hyväksymiseksi käynnistämässä kirjallisessa menettelyssä

               PERUSTELUT

               1.Ehdotuksen kohde

               Valtioiden välisen kansainvälisten rautatiekuljetusten järjestön (OTIF) teknisten kysymysten asiantuntijakomission (CTE) 12. kokous pidetään Bernissä 12.–13. kesäkuuta 2019. Kokouksen esityslistalla on muun muassa

               –ehdotus OTIFin liikkuvan kaluston rekisterijärjestelmän kansallisia kalustoyksikkörekistereitä (NVR) koskevan osan muuttamista koskevaksi päätökseksi, ja

               –ehdotus tavaraliikenteen telemaattisia sovelluksia koskevien OTIFin yhtenäisten teknisten määräysten (UTP TAF -määräykset) liitteen 1 muuttamista koskevaksi päätökseksi.

               (a)OTIFin sääntöjen mukaan tällä hetkellä sovellettavat NVR-eritelmät vastaavat komission päätöksessä 2007/756/EY
                  1
                esitettyjä eritelmiä.

               Neljännen rautatiepaketin yhteydessä komissio antoi komission täytäntöönpanopäätöksen (EU) 2018/1614
                  2
               . Sillä kumotaan komission päätös 2007/756/EY, päivitetään EU:n kansallisia kalustorekistereitä koskevat eritelmät ja vahvistetaan eritelmät eurooppalaista kalustorekisteriä (EVR) varten, joka korvaa kansalliset kalustorekisterit vuodesta 2021 alkaen.

               CTE:n päätöksen tarkoituksena on muuttaa NVR-eritelmiä ja varmistaa, että ne vastaavat edelleen komission täytäntöönpanopäätöksen (EU) 2018/1614 vaatimuksia.

               (b)OTIFin yhtenäiset tekniset määräykset (Uniform Technical Prescriptions) eli UTP-määräykset ovat teknisiä eritelmiä, jotka perustuvat rautatiekaluston rakentamista ja toimintaa koskeviin COTIF-yleissopimuksen periaatteisiin, tavoitteisiin ja menettelyihin, ja niiden ensisijaisena tavoitteena on saavuttaa mahdollisimman suuri yhteentoimivuus. OTIFin UTP-määräykset vastaavat siis yhteentoimivuutta koskevia EU:n teknisiä eritelmiä (YTE:t).

               UTP TAF -määräyksissä vahvistetaan perus- ja lisävaatimukset, jotka koskevat rautatieyritysten ja rataverkon haltijoiden välistä viestintäprosessia, junien ja vaunujen liikkeiden seurantaan tarkoitettuja tietokantoja ja rahtiasiakkaille toimitettavia tietoja ja joita ilman tavaraliikenteen telemaattisia sovelluksia koskeva osajärjestelmä (TAF) ei voisi toimia. Nämä määräykset vastaavat tällä hetkellä komission asetuksessa (EU) N:o 1305/2014
                  3
                ja komission täytäntöönpanoasetuksessa (EU) 2018/278
                  4
                esitettyä tavaraliikenteen telemaattisia sovelluksia koskevaa YTE:tä (TAF YTE).

               Komissio hyväksyi  27. toukokuuta 2019 komission asetuksen (EU) N:o 1305/2014
                  5
                muutoksen.

               UTP TAF -määräysten muuttamista koskevan päätöksen tarkoituksena on säilyttää kyseisten määräysten vastaavuus komission asetuksen (EU) N:o 1305/2014, sellaisena kuin se on viimeksi muutettuna, kanssa.

               Unionin puolesta edellä mainittuihin CTE:n päätöksiin otettava kanta on vahvistettava neuvoston päätöksellä SEUT-sopimuksen 218 artiklan 9 kohdan nojalla.

               2.Ehdotuksen tausta

               2.1.Kansainvälisiä rautatiekuljetuksia koskeva yleissopimus (COTIF)

               COTIF-yleissopimus on OTIFin perustamisasiakirja. COTIF-yleissopimuksen 2 artiklan 1 kohdan mukaan yleissopimuksen tavoitteena on edistää, parantaa ja helpottaa kansainvälistä rautatieliikennettä joka suhteessa erityisesti laatimalla yhtenäiset oikeudelliset järjestelyt kansainvälistä rautatieliikennettä koskevan oikeuden eri aloja varten. Lisäksi yleissopimuksella hallinnoidaan OTIFin johtamista, tavoitteita ja tehtäviä sekä suhteita jäsenvaltioihin ja järjestön toimintaa yleensäkin.

               COTIF-yleissopimuksessa käsitellään siis useita rautatielainsäädäntöön kuuluvia oikeudellisia ja teknisiä rautatiekysymyksiä, ja se jakautuu kahteen osaan: itse yleissopimus, jolla hallinnoidan OTIFin johtamista, ja sen kahdeksan liitettä (mukaan luettuna uusi liite H, joka hyväksytään OTIFin tulevassa 13. yleiskokouksessa), joissa vahvistetaan yhtenäinen rautatielainsäädäntö:

               –Liite A – Sopimus matkustajien kansainvälisestä rautatiekuljetuksesta (CIV)

               –Liite B – Sopimus tavaran kansainvälisestä rautatiekuljetuksesta (CIM)

               –Liite C – Vaarallisten aineiden kansainvälinen rautatiekuljetus (RID)

               –Liite D – Sopimus vaunujen käytöstä kansainvälisessä rautatieliikenteessä (CUV)

               –Liite E – Sopimus infrastruktuurin käytöstä kansainvälisessä rautatieliikenteessä (CUI)

               –Liite F – Yhtenäiset säännökset kansainvälisessä liikenteessä käytettäväksi tarkoitetun rautatiekaluston teknisten normien vahvistamisesta ja yhtenäisten teknisten määräysten hyväksymisestä (APTU UR)

               –Liite G – Yhtenäiset säännökset kansainvälisessä liikenteessä käytettäväksi tarkoitetun rautatiekaluston teknisestä hyväksymisestä (ATMF UR)

               –Liite H – Yhtenäiset säännökset junien turvallisesta liikennöinnistä kansainvälisessä liikenteessä (EST UR).

               Teknisestä yhteentoimivuudesta on olemassa 12 UTP:tä, jotka perustuvat COTIF-yleissopimuksen liitteisiin F ja G.

               COTIF-yleissopimusta sovelletaan 46 valtioon, joihin kuuluu myös 26 EU:n jäsenvaltiota (kaikki muut paitsi Malta ja Kypros).

               2.2.Euroopan unionin ja Valtioiden välisen kansainvälisten rautatiekuljetusten järjestön (OTIF) välinen sopimus

               Neuvosto antoi 16. kesäkuuta 2011 neuvoston päätöksen 2013/103/EU
                  6
                Euroopan unionin liittymistä 9 päivänä toukokuuta 1980 tehtyyn kansainvälisiä rautatiekuljetuksia koskevaan yleissopimukseen (COTIF), sellaisena kuin se on muutettuna 3 päivänä kesäkuuta 1999 tehdyllä Vilnan pöytäkirjalla, koskevan Euroopan unionin ja Valtioiden välisen kansainvälisten rautatiekuljetusten järjestön välisen sopimuksen allekirjoittamisesta ja tekemisestä. Sopimus tuli voimaan 1. heinäkuuta 2011.

               Unioni on sopimuksen osapuoli samoin kuin kaikki sen jäsenvaltiot Kyprosta ja Maltaa lukuun ottamatta. Neuvoston päätöksessä 2013/103/EU vahvistetaan, että komissio edustaa unionia OTIFin kokouksissa. Lisäksi päätökseen sisältyvät unionin julistus toimivallan käytöstä (liite I) sekä neuvoston, jäsenvaltioiden ja komission sisäiset järjestelyt OTIFin menettelyissä (liite III).

               2.3.OTIFin teknisten kysymysten asiantuntijakomissio

               Teknisten kysymysten asiantuntijakomissio (CTE) on COTIF-yleissopimuksen 8 artiklalla perustettu OTIFin elin. Siihen kuuluvat OTIFin jäsenvaltiot, jotka soveltavat yleissopimuksen liitteitä F ja G (APTU ja ATMF).

               CTE:llä on toimivalta rautateiden yhteentoimivuutta ja teknistä yhdenmukaistamista sekä teknisiä hyväksymismenettelyjä koskevissa asioissa. Se kehittää APTU- ja ATMF-liitteitä ja yhtenäisiä säännöksiä, joita sovelletaan kansainvälisessä liikenteessä käytettäviksi tarkoitettuun rautatiekalustoon ja joissa käsitellään erityisesti seuraavia seikkoja:

               ·kalustoyksiköitä ja infrastruktuuria koskevien teknisten määräysten hyväksyminen ja normien vahvistaminen;

               ·kalustoyksiköiden vaatimustenmukaisuuden arviointimenettelyt;

               ·kalustoyksiköiden huoltoa koskevat määräykset;

               ·junien kokoonpanoa koskevat velvollisuudet ja kalustoyksiköiden turvallinen käyttö;

               ·riskinarviointia koskevat määräykset;

               ·rekistereitä koskevat eritelmät.

               CTE:llä on nykyään pysyvä työryhmä (WG TECH), jonka tehtävänä on valmistella CTE:n päätökset.

               2.4.Säädösten antaminen CTE:ssä

               APTU:n 6 ja 8 artiklassa määrätään UTP-määräysten normaalista hyväksymisprosessista, joka voi kestää noin puolitoista vuotta.

               2.5.Suunnitellut säädökset, jotka hyväksytään CTE:ssä kirjallisella menettelyllä

               CTE ehdotti seuraavia muutoksia hyväksyttäväksi kirjallisella menettelyllä:

               –ehdotus NVR-eritelmien muuttamista koskevaksi päätökseksi,  ja

               –ehdotus UTP TAF -määräysten liitteen 1 muuttamista koskevaksi päätökseksi.

               2.5.1.NVR-eritelmien muuttaminen

               CTE:n päätöksen tarkoituksena on muuttaa NVR-eritelmiä siten, että ne vastaavat jatkossakin komission täytäntöönpanopäätöksen (EU) 2018/1614 vaatimuksia.

               Tämän vuoksi muutokset koskevat rekistereihin ja rekisteröinteihin liittyviä menettelyjä. Ne eivät koske NVR-ohjelmistoa tai NVR:n toimintaa.

               Muutokset ovat tiivistetysti seuraavat:

               ·otetaan käyttöön uusi vaatimus, jonka mukaan EU:n ulkopuolisten sopimusvaltioiden on ilmoitettava OTIFin pääsihteerille rekisteröintiyksiköiden yhteystiedot, jotka OTIFin pääsihteeri sen jälkeen julkaisee (uusi lisätty kohta 2.3);

               ·otetaan käyttöön uusi määräaika (20 työpäivää) NVR:ään liittyvien muutosten rekisteröimiseksi (kohta 3.2.3);

               ·annetaan lisäselvennystä niiden kalustoyksiköiden lisärekisteröintiprosessista, joita ei ole rekisteröity NVR:ään ja jotka on liitetty eurooppalaiseen keskitettyyn virtuaaliseen rekisteriin (ECVVR) (kohta 3.2.5);

               ·annetaan lisäselvennystä rekisteröintien siirtämisestä NVR-rekisterien välillä ja eurooppalaisen kalustoyksikkönumeron muuttamisesta (3.2.6);

               ·päivitetään pääsyoikeuksia koskevat taulukot (kohta 3.3) ja luettelo yhdenmukaistetuista rajoitussäännöistä (liite 1 – Rajoituskoodaus);

               ·päivitetään EU-tunnistenumeron (EIN) rakenne ja sisältö [liite 2: maakoodi (kenttä 1) ja asiakirjatyyppi (kenttä 2)];

               ·toimituksellisia muutoksia kaikkialle tekstiin.

               COTIF-yleissopimuksen 20 artiklan 1 kohdan e alakohdan ja  ATMF-liitteen 13 artiklan 1, 4 ja 5 kohdan mukaisesti CTE:llä on toimivalta tehdä näitä muutoksia koskevat päätökset.

               2.5.2.UTP TAF -määräysten muuttaminen

               UTP TAF -määräysten muuttamista koskevan päätöksen tarkoituksena on säilyttää kyseisten määräysten vastaavuus komission asetuksessa (EU) N:o 1305/2014, sellaisena kuin se on viimeksi muutettuna, esitetyn TAF YTE:n kanssa.

               TAF YTE:n tapaan UTP TAF -määräyksissä viitataan teknisiin asiakirjoihin, jotka julkaistaan ja saatetaan säännöllisesti ajan tasalle Euroopan unionin rautatieviraston verkkosivustolla (yleensä vähintään kerran vuodessa). Viimeisimmät näiden teknisten asiakirjojen päivitykset ovat vähäisiä mukautuksia, jotka liittyvät erityisesti rautatieyritysten ja rataverkon haltijoiden välisessä tietojenvaihdossa käytettävään data- ja viestiformaattiin.

               Koska näiden viittausten muuttaminen katsotaan muodollisesti UTP TAF -määräysten muuttamiseksi, CTE:n on tehtävä asiasta päätös COTIF-yleissopimuksen 20 artiklan 1 kohdan b alakohdan ja APTU-liitteen 6 artiklan mukaisesti.

               Suunnitellut säädökset sitovat oikeudellisesti OTIFin jäsenvaltioita ja COTIF-yleissopimukseen liittyneitä alueellisia taloudellisen yhdentymisen järjestöjä, erityisesti Euroopan unionia.

               2.6.Unionin toimivalta ja äänioikeudet

               EU:n ja OTIFin välisen sopimuksen 6 artiklassa määrätään seuraavaa:

               ”1. Kun päätetään asioista, joissa unionilla on yksinomainen toimivalta, unioni käyttää yleissopimuksen mukaista jäsenvaltioidensa äänioikeutta.

               2. Kun päätetään asioista, joissa unionilla on jäsenvaltioidensa kanssa jaettu toimivalta, joko unioni tai sen jäsenvaltiot äänestävät.

               3. Jollei yleissopimuksen 26 artiklan 7 §:stä muuta johdu, unionilla on äänimäärä, joka vastaa niiden unionin jäsenvaltioiden äänimäärää, jotka ovat myös yleissopimuksen osapuolia. Kun unioni äänestää, sen jäsenvaltiot eivät äänestä.”

               Unionin oikeuden nojalla unionilla on yksinomainen toimivalta rautatieliikenteeseen liittyvissä asioissa, joissa COTIF-yleissopimus tai sen johdosta annetut oikeudelliset säädökset voivat vaikuttaa voimassa oleviin unionin sääntöihin tai muuttaa niiden ulottuvuutta. Tällaisten muutosten hyväksyminen vaikuttaa selvästi unionin sääntöihin, koska toimenpiteen tavoitteena on saattaa NVR-eritelmät vastaamaan komission täytäntöönpanopäätöksen (EU) 2018/1614 vaatimuksia ja UTP TAF -määräykset vastaamaan komission asetuksen (EU) N:o 1305/2014, sellaisena kuin se on viimeksi muutettuna, vaatimuksia.

               Koska unionilla on yksinomainen toimivalta kahden edellä mainitun CTE-päätöksen soveltamisalaan kuuluvissa asioissa, unioni, jota edustaa komissio, käyttää äänestysoikeuttaan näiden kahden päätöksen hyväksymisen osalta.

               3.Unionin puolesta otettava kanta

               Unionin olisi kaikista edellä esitetyistä syistä äänestettävä ehdotuksen puolesta.

               4.Oikeusperusta

               4.1.Menettelyllinen oikeusperusta

               4.1.1.Periaatteet

               Euroopan unionin toiminnasta tehdyn sopimuksen (SEUT-sopimus) 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

               SEUT-sopimuksen 218 artiklan 9 kohtaa sovelletaan riippumatta siitä, onko unioni kyseisen elimen jäsen vai kyseisen sopimuksen osapuoli.
                  7

               Ilmaisu ”säädökset, joilla on oikeusvaikutuksia” kattaa myös säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se kattaa myös välineet, joilla ei ole sitovaa vaikutusta kansainvälisen oikeuden nojalla mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”
                  8
               .

               4.1.2.Soveltaminen tässä asiassa

               Säädökset, jotka CTE:n on määrä antaa, ovat säädöksiä, joilla on oikeusvaikutuksia. Suunnitelluilla säädöksillä on oikeusvaikutuksia, koska niillä muutetaan OTIFin oikeudellista kehystä saattamalla COTIF-yleissopimuksen UTP-määräykset vastaamaan osajärjestelmiä koskevia EU:n YTE:itä ja ne sitovat unionia.

               Tämän vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

               4.2.Aineellinen oikeusperusta

               4.2.1.Periaatteet

               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta, eli se, jota pääasiallinen tai ensisijainen tavoite tai osatekijä edellyttää.

               4.2.2.Soveltaminen tässä asiassa

               Suunnitellun päätöksen pääasiallinen tavoite ja sisältö liittyvät rautatieliikenteeseen.

               Sen vuoksi ehdotetun päätöksen aineellinen oikeusperusta on SEUT-sopimuksen 91 artikla.

               4.3.Päätelmä

               Ehdotetun päätöksen oikeusperustana tulisi olla SEUT-sopimuksen 91 artikla yhdessä sen 218 artiklan 9 kohdan kanssa.

               2019/0143 (NLE)

               Ehdotus

               NEUVOSTON PÄÄTÖS

               Euroopan unionin puolesta otettavasta kannasta kansainvälisen rautatiekuljetusten järjestön (OTIF) teknisten kysymysten asiantuntijakomission NVR-eritelmien ja UTP TAF -määräysten muutosten hyväksymiseksi käynnistämässä kirjallisessa menettelyssä

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 91 artiklan yhdessä sen 218 artiklan 9 kohdan kanssa,

               ottaa huomioon Euroopan komission ehdotuksen,

               sekä katsoo seuraavaa:

               (1)Unioni on liittynyt 9 päivänä toukokuuta 1980 tehtyyn kansainvälisiä rautatiekuljetuksia koskevaan yleissopimukseen, sellaisena kuin se on muutettuna 3 päivänä kesäkuuta 1999 tehdyllä Vilnan pöytäkirjalla, jäljempänä ’COTIF-yleissopimus’, neuvoston päätöksen 2013/103/EU
                  9
                mukaisesti.

               (2)COTIF-yleissopimuksen sopimuspuolia ovat kaikki jäsenvaltiot Kyprosta ja Maltaa lukuun ottamatta.

               (3)COTIF-yleissopimuksen 8 artiklan nojalla on perustettu valtioiden välisen kansainvälisten rautatiekuljetusten järjestön, jäljempänä ’OTIF’, teknisten kysymysten asiantuntijakomissio, jäljempänä ’CTE’. COTIF-yleissopimuksen 20 artiklan 1 kohdan e alakohdan ja liitteen G (ATMF) 13 artiklan 1, 4 ja 5 kohdan mukaisesti CTE:llä on toimivalta tehdä päätöksiä OTIFin liikkuvan kaluston rekisterijärjestelmän kansallisia kalustoyksikkörekistereitä (NVR) koskevan osan hyväksymisestä tai muuttamisesta. COTIF-yleissopimuksen 20 artiklan 1 kohdan b alakohdan ja liitteen F (APTU) 6 artiklan mukaisesti CTE:llä on toimivalta tehdä päätöksiä tavaraliikenteen telemaattisia sovelluksia koskevien yhtenäisten teknisten määräysten (UTP TAF määräykset), antamisesta tai UTP-määräysten muuttamisesta liitteen F (APTU) ja liitteen G (ATMF) perusteella.

               (4)CTE hyväksyy kirjallisella menettelyllä ehdotuksen NVR-eritelmien muuttamista koskevaksi päätökseksi ja ehdotuksen UTP TAF -määräysten liitteen 1 muuttamista koskevaksi päätökseksi.

               (5)On aiheellista vahvistaa kanta, joka otetaan unionin puolesta CTE:ssä, koska ehdotetut muutokset ovat unionia sitovia.

               (6)Muutosten tarkoituksena on yhdenmukaistaa NVR-eritelmät komission täytäntöönpanopäätöksen (EU) 2018/1614
                  10
                vaatimusten kanssa ja UTP TAF määräykset komission täytäntöönpanoasetuksen (EU) 2019/778
                  11
                vaatimusten kanssa.

               (7)Ehdotetut muutokset ovat unionin lainsäädännön ja strategisten tavoitteiden mukaisia, sillä niillä edistetään OTIFin lainsäädännön yhdenmukaistamista EU:n vastaavien säännösten kanssa, minkä vuoksi unionin olisi kannatettava näitä muutoksia,

               ON HYVÄKSYNYT TÄMÄN PÄÄTÖKSEN:

               1 artikla

               Kanta, joka otetaan unionin puolesta kirjallisessa menettelyssä, jonka 9 päivänä toukokuuta 1980 tehdyn kansainvälisiä rautatiekuljetuksia koskevan yleissopimuksen teknisten kysymysten asiantuntijakomissio käynnistää NVR-eritelmiin ja UTP TAF -määräysten liitteeseen 1 tehtävistä muutoksista, on seuraava:

               1.äänestetään CTE:n NVR-eritelmiin ehdottamien muutosten puolesta, sellaisena kuin ne esitetään CTE:n valmisteluasiakirjassa TECH-19001-CTE12-5.1;

               2.äänestetään CTE:n UTP TAF -määräyksiin ehdottaman muutoksen puolesta, sellaisena kuin se esitetään CTE:n asiakirjassa TECH-18037-CTE12-5.2.

               3 artikla

               Teknisten kysymysten asiantuntijakomission antama säädös julkaistaan sen hyväksymisen jälkeen voimaantulopäivineen Euroopan unionin virallisessa lehdessä.

               Tämä päätös on osoitettu komissiolle.

               Tehty Brysselissä

                     Neuvoston puolesta

                     Puheenjohtaja

                     (1)

                        Komission päätös 2007/756/EY, tehty 9 päivänä marraskuuta 2007, kansallista rekisteriä koskevasta direktiivien 96/48/EY ja 2001/16/EY 14 artiklan 4 ja 5 kohdassa säädetystä yhteisestä eritelmästä (EUVL L 305, 23.11.2007, s. 30).

                     (2)

                        Komission täytäntöönpanopäätös (EU) 2018/1614, annettu 25 päivänä lokakuuta 2018, komission päätöksen 2007/756/EY muuttamisesta ja kumoamisesta (EUVL L 268, 26.10.2018, s. 53).

                     (3)

                        Komission asetus (EU) N:o 1305/2014, annettu 11 päivänä joulukuuta 2014, Euroopan unionin rautatiejärjestelmän tavaraliikenteen telemaattisia sovelluksia koskevaa osajärjestelmää koskevasta yhteentoimivuuden teknisestä eritelmästä (EUVL L 356, 12.12.2014, s. 438).

                     (4)

                        Komission täytäntöönpanoasetus (EU) 2018/278, annettu 23 päivänä helmikuuta 2018, asetuksen (EU) N:o 1305/2014 liitteen muuttamisesta niiltä osin kuin on kyse viestien rakenteesta, tieto- ja viestimallista, intermodaalisen lastausyksikön käyttöä koskevasta tietokannasta sekä tietoteknisen standardin hyväksymisestä yhteisen rajapinnan tiedonsiirtokerrosta varten (EUVL L 54, 24.2.2018).

                     (5)

                        Komission täytäntöönpanoasetus (EU) 2019/778, annettu 16 päivänä toukokuuta 2019, komission asetuksen (EU) N:o 1305/2014 liitteen muuttamisesta muutoksenhallintajärjestelmän osalta (EUVL L 139 I , 27.5.2019, s. 356–359).

                     (6)

                        Neuvoston päätös 2013/103/EU, annettu 16 päivänä kesäkuuta 2011, Euroopan unionin liittymistä 9 päivänä toukokuuta 1980 tehtyyn kansainvälisiä rautatiekuljetuksia koskevaan yleissopimukseen (COTIF), sellaisena kuin se on muutettuna 3 päivänä kesäkuuta 1999 tehdyllä Vilnan pöytäkirjalla, koskevan Euroopan unionin ja Valtioiden välisen kansainvälisten rautatiekuljetusten järjestön välisen sopimuksen allekirjoittamisesta ja tekemisestä (EUVL L 51, 23.2.2013, s. 1).

                     (7)

                        Unionin tuomioistuimen tuomio 7.10.2014, Saksa v. komissio, C-399/12, ECLI:EU:C:2014:2258, 64 kohta.

                     (8)

                        Unionin tuomioistuimen tuomio 7.10.2014, Saksa v. neuvosto, C-399/12, ECLI:EU:C:2014:2258, 61–64 kohta.

                     (9)

                        Neuvoston päätös 2013/103/EU, annettu 16 päivänä kesäkuuta 2011, Euroopan unionin liittymistä 9 päivänä toukokuuta 1980 tehtyyn kansainvälisiä rautatiekuljetuksia koskevaan yleissopimukseen (COTIF), sellaisena kuin se on muutettuna 3 päivänä kesäkuuta 1999 tehdyllä Vilnan pöytäkirjalla, koskevan Euroopan unionin ja Valtioiden välisen kansainvälisten rautatiekuljetusten järjestön välisen sopimuksen allekirjoittamisesta ja tekemisestä (EUVL L 51, 23.2.2013, s. 1).

                     (10)

                        Komission täytäntöönpanopäätös (EU) 2018/1614, annettu 25 päivänä lokakuuta 2018, komission päätöksen 2007/756/EY muuttamisesta ja kumoamisesta (EUVL L 268, 26.10.2018, s. 53).

                     (11)

                        Komission täytäntöönpanoasetus (EU) 2019/778, annettu 16 päivänä toukokuuta 2019, komission asetuksen (EU) N:o 1305/2014 liitteen muuttamisesta muutoksenhallintajärjestelmän osalta (EUVL L 139 I , 27.5.2019, s. 356–359).